O simplă vitamină poate reduce riscul cardiovascular.
Consumul de ciocolată reduce stresul în cazul elevilor.
Un nou medicament prelungește viața pacienților ce au o boală rară.
Astfel de titluri sunt publicate în fiecare zi,
uneori contrazicându-se reciproc.
Poate fi o diferență majoră între titlurile
ce ne atrag atenția și cercetările medicale specifice
pe care le relatează.
Deci, cum poți evita să fii dezinformat de titlurile ce caută atenție?
Cel mai bun mod de a evalua credibilitatea unui titlu
e să citești cercetarea originală pe baza căruia e scris.
Am inventat un scenariu de cercetare ipotetic
pentru fiecare dintre aceste trei titluri.
Continuă până la explicația primului exemplu;
apoi pune pauză pentru a răspunde la întrebare.
Acestea sunt niște scenarii simplificate.
Un studiu real va detalia mai mulți factori și cum să îi corectezi,
dar pentru scopul acestui exercițiu,
presupune că toate informațiile necesare sunt incluse.
Să începem prin a detalia efectele cardiovasculare
ale unei vitamine numite Healthium.
Studiul descoperă că participanții ce iau Healthium
au un nivel mai crescut de colesterol bun decât cei care au luat un placebo.
Nivelurile lor sunt similare cu ale celor care au un nivel natural ridicat
al acestui tip de colesterol.
Studiile anterioare au arătat că oamenii cu un nivel crescut
de colesterol bun au o rată mai mică de boli cardiovasculare.
Atunci ce face acest titlu să fie fals:
„Healthium reduce riscul de boli cardiovasculare”.
Problema cu acest titlu e că cercetarea nu a analizat
dacă Healthium reduce riscul de boli cardiovasculare.
A măsurat doar impactul vitaminei
asupra unui tip de colesterol.
Faptul că oamenii cu un nivel natural crescut din acest colesterol
au un risc mai mic de boli cardiovasculare
nu înseamnă că același lucru e adevărat
și pentru oamenii care își cresc nivelul de colesterol folosind Healthium.
Acum că ai înțeles acest exemplu,
încearcă să rezolvi un mister cu adevărat ademenitor:
relația dintre consumul de ciocolată și stres.
Acest studiu ipotetic implică zece elevi.
Jumătate consumă o doză zilnică de ciocolată,
iar jumătate nu.
Fiind colegi de clasă, toți urmează același program.
La sfârșitul studiului, cei care mănâncă ciocolată sunt mai puțin stresați
decât colegii lor care nu au mâncat.
Ce e greșit la acest titlu:
„Consumul de ciocolată reduce stresul în cazul elevilor”?
E o greșeală să tragi o concluzie despre toți elevii folosind doar zece.
Asta deoarece cu cât sunt mai puțini participanți,
cu atât e mai puțin probabil ca ei să reprezinte
întreaga populație țintită.
De exemplu, dacă populația țintă de elevi e jumătate băieți, jumătate fete,
șansa ca din zece elevi
să fie un raport inegal de 70% băieți și 30% fete e de 12%.
Dintr-un eșantion de 100, această șansă ar fi de 0,0025%,
iar într-un eșantion de 1.000,
șansele sunt mai mici de 6 ori 10 la puterea -36.
Similar, cu mai puțini participanți,
rezultatul fiecărui individ are un efect mai mare asupra rezultatelor finale,
și astfel poate influența imaginea de ansamblu.
Însă, există o mulțime de motive bune ca cercetătorii să realizeze studii mici.
Începând cu un eșantion mic,
ei pot evalua dacă rezultatele sunt suficient de promițătoare
pentru a derula un studiu mai cuprinzător și mai scump.
Și anumite cercetări necesită participanți foarte specifici
ce nu pot fi găsiți în număr mare.
Soluția e reproductibilitatea:
dacă un articol trage o concluzie dintr-un studiu mic,
această concluzie poate fi eronată,
dar dacă e bazat pe mai multe studii ce au ajuns la rezultate similare,
e mult mai credibil.
Mai avem încă un exercițiu.
Acum, un studiu testează un nou medicament pentru o boală rară gravă.
Dintr-un eșantion de 2.000 de pacienți,
cei care încep să ia medicamentul după diagnosticarea bolii
trăiesc mai mult decât cei care iau placebo.
De această dată întrebarea e puțin diferită.
Care e lucrul pe care ai vrea să îl știi înainte să decizi dacă titlul:
„Un nou medicament prelungește viața pacienților ce suferă de o boală rară”
e corect?
Înainte să te decizi,
ai vrea să știi cu cât prelungește viața pacienților acest medicament.
Uneori, un studiu poate avea rezultate care,
deși sunt valide, nu au un impact puternic în realitate.
De exemplu, un studiu real asupra unui medicament pentru cancerul pancreatic
a descoperit o creștere a speranței de viață de 10 zile.
Data viitoare când citești un titlu medical surprinzător,
aruncă o privire asupra cercetării pe care o rezumă.
Chiar și când articolele nu sunt disponibile fără o taxă,
putem găsi un sumar al studiului
și al rezultatelor în rezumatele puse la dispoziție gratuit,
sau chiar în textul articolului de știri.
E palpitant să vezi cercetările științifice relatate în știri,
dar e important și să înțelegi concluziile studiilor.